વાહનચાલકો ટ્રાફિકના નિયમોનું ચુસ્ત પાલન કરે તે માટે ટ્રાફિક પોલીસ દ્વારા નિયમનો ભંગ કરતા તમામ લોકોને ઈ-મેમો મોકલવામાં આવે છે. શહેરના મોટા ભાગના ચાર રસ્તા પર ૨૦૦થી વધુ સીસીટીવી કેમેરા મૂકવામાં આવ્યા છે. જેણે ટ્રાફિકના નિયમનો ભંગ કર્યો હોય તેમના ઘરે ઈ-મેમો મોકલવામાં આવે છે. શહેરના કોઈ પણ પોલીસ સ્ટેશનમાં જાઓ તો ઈ-મેમોનું ચલણ ભરવા માટે કોઈ ને કોઈ નાગરિક હાજર જ જોવા મળે છે. ઈ-મેમો ભરવા માટે લોકોએ નોકરીમાંથી પોતાનો સમય કાઢીને પોલીસ સ્ટેશનમાં ભરવા જવું પડે છે, જેનાથી લોકોને તકલીફનો સામનો કરવો પડે છે. અધૂરામાં પૂરું પોલીસ સ્ટેશનમાં મેમો બુક નથી જેવી બહાનાબાજીથી પણ સમસ્યાનો સામનો કરવો પડે છે.